Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА за изменение на Регламент (ЕС, Евратом) № 966/2012 по отношение на финансирането на европейските политически партии /* COM/2012/0712 final - 2012/0336 (COD) */





ОБЯСНИТЕЛЕН МЕМОРАНДУМ 1. КОНТЕКСТ НА ПРЕДЛОЖЕНИЕТО Необходимо е да се измени Финансовият регламент[1], за да се вземат предвид промените, представени в предложението на Комисията за регламент на Европейския парламент и на Съвета относно статута и финансирането на европейските политически партии и на европейските политически фондации[2], който ще замени сега действащия Регламент (ЕО) № 2004/2003[3]. В изпълнение на член 224 от Договора за функционирането на Европейския съюз (ДФЕС) проектът на регламент, заменящ Регламент (ЕО) № 2004/2003, съдържа нови правила относно, inter alia, финансирането на политическите партии и на политическите фондации на европейско равнище. За да бъдат ефективни, е необходимо те да са придружени от съответен набор от финансови правила, залегнали във Финансовия регламент. Предлага се да се добави нов дял „Вноски“ в края на втора част от Финансовия регламент („Специални разпоредби“), точно преди трета част („Преходни и заключителни разпоредби“). На този етап не се предвижда за този нов дял да има делегиран акт въз основа на член 290 от ДФЕС. 2. РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО Предложението следва резолюцията на ЕП относно финансирането на европейските политически партии (доклада Giannakou)[4], в която се определя, че с оглед на натрупания опит финансирането на европейските политически партии и европейските политически фондации следва да се подобри по отношение на редица въпроси. По-специално с нея се призовава да се прекрати системата за отпускане на безвъзмездни средства и да се създаде нов финансов инструмент във Финансовия регламент, „който да бъде посветен единствено на финансирането на европейските партии и фондации и да бъде специално предназначен за него“. След внимателен анализ се предлага политическите партии да се финансират чрез нов инструмент („вноски“), както е показано в настоящото проектопредложение, вместо чрез безвъзмездни средства за оперативни разходи, какъвто е случаят понастоящем. Що се отнася до европейските политически фондации, се счита, че те следва да продължат да получават безвъзмездни средства за оперативни разходи. Искането на Европейския парламент от системата за отпускане на безвъзмездни средства да се изключат и европейските политически фондации не е основателно, като се има предвид фактът, че европейските политически фондации нямат същите особености като европейските политически партии. В допълнение към това по-голямата част от опасенията, изразени от Европейския парламент по отношение на трудностите, с които се сблъскват тези фондации в рамките на Финансовия регламент (ЕО) № 1605/2002[5], ще отпаднат с прилагането на Финансовия регламент, като се премахва необходимостта от специфични дерогации. Това се отнася най-вече за възможността за фондациите да получават цялата сума на предварителното финансиране без депозиране на гаранция, както и да формират финансови резерви от свои собствени ресурси, тъй като сумите, предназначени за тези резерви, не се вземат предвид за целите на проверката на спазването на правилото за недопускане на печалба. Вноските за европейските политически партии се основават на модел, подобен на системата за отпускане на безвъзмездни средства, но с описаните по-долу особености. Освен това Комисията проведе консултации със съответните заинтересовани страни (представители на политическите партии и фондации на европейско равнище, национални и академични експерти и др.). Настоящото предложение бе представено първоначално като работен документ на Комисията[6] едновременно с предложението на Комисията за регламент на Европейския парламент и на Съвета относно статута и финансирането на европейските политически партии и на европейските политически фондации. 3. ПРАВНИ ЕЛЕМЕНТИ НА ПРЕДЛОЖЕНИЕТО 3.1. Нов дял във Финансовия регламент: „Вноски за европейските политически партии“ С предложението във втора част от Финансовия регламент се създава нов дял VIII относно вноските за европейските политически партии и се отменят специфичните разпоредби относно европейските политически партии, предвидени понастоящем в дял VI („Безвъзмездни средства“) на първа част. 3.2. Основни изменения в сравнение с настоящата система за отпускане на безвъзмездни средства С настоящото предложение се въвеждат следните елементи: 3.2.1. Премахване на „годишната работна програма“ В точка 18 от доклада Giannakou, посочен по-горе, се настоява за премахване на годишната работна програма за европейските политически партии, като се изтъква, че това предварително условие е неподходящо за тях и не се изисква от законодателството на никоя държава членка. По-специално дейността на политическите партии изисква в много по-голяма степен гъвкавост и реакция на текущите събития, отколкото степента, наложена от системата на безвъзмездните средства, при която в искането за финансиране трябва да се представят годишна работна програма и предварителен бюджет . По тази причина вноските следва да бъдат отпускани без наличието на годишни работни програми или прогнозни оперативни бюджети. 3.2.2. Въвеждане на критерии за допустимост Критериите за допустимост за финансиране на политическите партии са въведени в съответствие с предложението за регламент относно статута и финансирането на европейските политически партии и европейските политически фондации. На практика разпоредителят с бюджетни кредити следва да поиска директно от регистъра на европейските политически партии (създаден в ЕП) сертификати, потвърждаващи, че европейските политически партии са надлежно регистрирани, изпълняват съответните задължения (например представяне на отчети) и не са били предмет на спиране и на никакви административни санкции, предвидени в посоченото по-горе предложение за регламент. 3.2.3. Премахване на критериите за подбор Критериите за подбор няма да се изискват в новия дял, тъй като има малка полза от проверката на финансовата и оперативната способност на европейските политически партии да представляват своите граждани, a fortiori когато няма предадена годишна работна програма или прогнозен бюджет. 3.2.4. Контрол на техните законови задължения Въведена е разпоредба, с която ще се изисква изрично европейските политически партии да не са предмет на изключване от регистъра или на административна санкция през финансовата година, за която се отнася вноската. В такива случаи вноските за тях ще бъдат намалявани или прекратявани и всяко изплатено предварително финансиране ще бъде възстановявано. Разпоредителят с бюджетни кредити следва да поиска такова потвърждение от регистъра на ЕП преди плащането на остатъка. 3.2.5. Контрол на разходите, а не на действията Излизането от настоящата система на безвъзмездни средства, при която се изисква представяне на работна програма и прогнозен бюджет, не трябва да се възприема като картбланш за политическите партии да злоупотребяват със средствата на ЕС. Въпреки че финансовата подкрепа следва да бъде отпускана без годишна работна програма и прогнозен оперативен бюджет, европейските политически партии следва да обосноват ex post правилното използване на средствата на Съюза. По-специално разпоредителят с бюджетни кредити следва да провери дали средствата на ЕС са били използвани за плащане на възстановими разходи съгласно посоченото в поканата за вноски, в сроковете, определени в настоящия регламент. Това решение ще опрости искането за вноски, тъй като не е необходимо да се представят годишни работни програми или прогнозни бюджети, както и ще позволи на политическите партии да изпълняват своите дейности свободно и да ги адаптират в течение на годината. 3.2.6. Срокове за използване на средствата на ЕС В точка 24 от доклада Giannakou се призовава за възможност за „формиране на резерви и пренос на средства“. Въвеждането на новия дял не възпрепятства европейските политически партии да формират резерви от своите собствени ресурси. Освен това европейските политически партии следва също да се ползват от известна гъвкавост по отношение на сроковете за използване на предоставените средства от ЕС. Стриктното прилагане на задължението за използване на тези средства в рамките на финансовата година, за която са били отпуснати, ще бъде трудно да се съгласува с нуждата европейските политически партии да приспособят своите ресурси към изборния цикъл. При все това средствата на ЕС, които не са били изразходвани, трябва да се използват в разумен срок. Вноските за европейските политически партии следва да бъдат изразходвани за покриване на възстановимите разходи в рамките на двете финансови години след финансовата година, за която са били отпуснати (n+2), след който срок всички неизразходвани средства следва да бъдат събрани от разпоредителя с бюджетни кредити. 3.2.7. Съфинансиране Финансирането на европейските политически партии трябва да следва принципа на съфинансиране, установен с Регламент xx/xxxx, без да се накърнява горепосочената възможност да се използва всяка неизползвана част от вноската на ЕС за покриване на възстановимите разходи в рамките на двете финансови години след нейното предоставяне. 3.2.8. Методи на финансиране Както при безвъзмездните средства, вноските могат да бъдат изплатени или чрез възстановяване на определен процент от извършените разходи, или чрез система от предварително определени еднократни суми, единични разходи и единни ставки. 3.2.9. Предварително финансиране в размер на 100 % Вноските следва да се плащат чрез едно плащане по предварително финансиране в размер на 100 % от сумата, освен ако разпоредителят с бюджетни кредити реши друго поради надлежно обосновани причини. 3.2.10. Лихви по предварителното финансиране Чрез дерогация от член 5 от Финансовия регламент всички лихви от суми по предварителното финансиране, получени от европейските политически партии, следва да се използват за плащане на възстановими разходи в рамките на следващите две финансови години. 3.2.11. Режим на санкции и контрол Както в случая с безвъзмездните средства, в новия дял следва да се включат стандартни разпоредби по отношение на контрола от ЕП, OLAF и Сметната палата. Следва също така да се включи същият режим на санкции (административни и финансови), който е приложим за бенефициерите на безвъзмездни средства. 4. ОТРАЖЕНИЕ ВЪРХУ БЮДЖЕТА Предвиденото изменение на Финансовия регламент няма отражение върху бюджета. 2012/0336 (COD) Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА за изменение на Регламент (ЕС, Евратом) № 966/2012 по отношение на финансирането на европейските политически партии ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ, като взеха предвид Договора за функционирането на Европейския съюз, и по-специално член 322 от него, във връзка с Договора за създаване на Европейската общност за атомна енергия, и по-специално член 106а от него, като взеха предвид предложението на Европейската комисия, след предаване на проекта на законодателния акт на националните парламенти, като взеха предвид становището на Сметната палата[7], в съответствие с обикновената законодателна процедура, като имат предвид, че: (1) Политическите партии на европейско равнище са важен фактор за интеграцията в Съюза. (2) В член 10 от Договора за Европейския съюз и член 12, параграф 2 от Хартата на основните права на Европейския съюз се посочва, че политическите партии на европейско равнище допринасят за формирането на европейско политическо съзнание и за изразяването на политическата воля на гражданите на Съюза. (3) На 4 ноември 2003 г. Европейският парламент и Съветът приеха Регламент (ЕО) № 2004/2003 относно статута и финансирането на политическите партии на европейско равнище[8]. (4) В своята Резолюция от 6 април 2011 г. относно прилагането на Регламент (ЕО) № 2004/2003 относно статута и финансирането на политическите партии на европейско равнище[9] Европейският парламент предложи с оглед на придобития опит известен брой подобрения относно финансирането на европейските политически партии и европейските политически фондации. (5) На […] г. Европейският парламент и Съветът приеха Регламент (ЕС) № […] относно статута и финансирането на европейските политически партии и на европейските политически фондации[10], с който се отменя Регламент (ЕО) № 2004/2003. В този регламент се определят нови правила за, inter alia, финансирането на политическите партии и политическите фондации на европейско равнище, по-специално по отношение на условията за финансиране, методите и разпределението на финансирането, даренията и вноските, финансирането на кампаниите за изборите за Европейски парламент, разумните разходи, забраната за финансиране, отчетите, изпълнението и контрола, санкциите и прозрачността. (6) Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза[11] (наричан по-нататък „Финансовият регламент“), следва да включва правила относно вноските от Европейския парламент за европейските политически партии. Тези правила следва да позволяват на политическите партии на европейско равнище да имат по-голяма гъвкавост по отношение на сроковете за използване на тези вноски, тъй като характерът на дейностите им го изисква. (7) Системата на финансова подкрепа за европейските политически партии чрез безвъзмездни средства за оперативни разходи, предвидена в член 125, параграф 6 от Финансовия регламент, не е подходяща за техните нужди, по-специално задължението да представят годишна работна програма и прогнозен оперативен бюджет — изискване, което не съществува в законодателството на държавите членки. Поради това финансовата подкрепа за европейските политически партии следва да бъде под формата на специфична вноска, която да отговаря на специфичните нужди на европейските политически партии. (8) Въпреки че финансовата подкрепа се отпуска без годишна работна програма и прогнозен оперативен бюджет, европейските политически партии следва да обосноват ex post правилното използване на средствата на Съюза. По-специално разпоредителят с бюджетни кредити следва да провери дали средствата са били използвани за плащане на възстановими разходи, съгласно посоченото в поканата за вноски, в сроковете, определени в настоящия регламент. Вноските за европейските политически партии следва да бъдат изразходвани в рамките на двете финансови години, следващи финансовата година, през която са отпуснати, след който срок всички неизразходвани средства следва да бъдат събрани от разпоредителя с бюджетни кредити. (9) Средствата на Съюза, отпуснати за финансиране на оперативните разходи на европейските политически партии, следва да не бъдат използвани за цели, различни от тези, установени в Регламент (ЕС) № […], и по-специално за пряко или непряко финансиране на други субекти, като например национални политически партии. Европейските политически партии следва да използват вноските, за да плащат част от текущите и бъдещите разходи, а не разходите или задълженията, възникнали преди подаване на заявленията за вноски. (10) Отпускането на вноските следва също да бъде опростено и адаптирано към особеностите на европейските политически партии, по-специално чрез отсъствието на критерии за подбор, установяването на предварително финансиране в размер на 100 % като общо правило или възможността за използване на финансиране с еднократни суми, единна ставка и единични разходи. (11) Вноските от бюджета на Съюза следва да бъдат намалени или прекратени в случаите, когато европейските политически партии нарушават задълженията, определени в Регламент (ЕС) № […]. (12) Налаганите от една и съща институция санкции, които се основават както на Финансовия регламент, така и на Регламент (ЕС) № […], следва да се налагат по последователен начин и при зачитане на принципа „non bis in idem“. В съответствие с Регламент (ЕС) № […] административните и/или финансовите санкции, предвидени във Финансовия регламент, следва да не се налагат в случаите, за които вече са наложени санкции въз основа на Регламент (ЕС) № [….]. (13) С оглед на това Финансовият регламент следва да бъде съответно изменен, ПРИЕХА НАСТОЯЩИЯ РЕГЛАМЕНТ: Член 1 Регламент (ЕС, Евратом) № 966/2012 се изменя, както следва: (1) Във втора част се добавя следният дял VIII: „ДЯЛ VIII ВНОСКИ ЗА ЕВРОПЕЙСКИТЕ ПОЛИТИЧЕСКИ ПАРТИИ Член 204a Общи разпоредби 1. За целите на настоящия регламент под европейски политически партии се разбират субектите, учредени и регистрирани като такива в съответствие с Регламент (ЕС) № [….] на Европейския парламент и на Съвета(*). 2. С оглед на приноса им за формирането на европейско политическо съзнание и за изразяването на политическата воля на гражданите на Съюза на европейските политически партии могат да бъде отпускани преки финансови вноски от бюджета. Член 204б Принципи 1. Вноските се използват само за възстановяване на процент от оперативните разходи на европейските политически партии, пряко свързани с целите на тези партии. Вноските не се използват за предоставяне пряко или непряко на лична полза, в пари или в натура, на отделни членове или служители на европейска политическа партия. 2. Вноските не се използват за финансиране на дейности на трети страни, по-специално на национални политически партии или политически фондации на европейско или национално равнище, било то под формата на безвъзмездни средства, дарения, заеми или други подобни споразумения. 3. Вноските са подчинени на принципите на прозрачност и равно третиране, в съответствие с критериите, установени в Регламент (ЕС) № [….]. 4. Вноските се отпускат от Европейския парламент на годишна основа и се публикуват в съответствие с член 35, параграф 2. 5. Европейските политически партии, които получават вноски, не получават други средства от бюджета за същите цели. При всички случаи нито един разход не може да се финансира два пъти от бюджета. Член 204в Бюджетни аспекти Вноските се плащат от бюджетния раздел за Европейския парламент. Член 204г Покана за вноски 1. Вноските се отпускат чрез покана за вноски, публикувана всяка година поне на уебсайта на Европейския парламент. 2. На дадена европейска политическа партия може да бъде отпусната само една вноска годишно. 3. Европейска политическа партия може да получи вноска само ако подаде заявление за финансиране по реда и условията, посочени в поканата за вноски. 4. В поканата за вноски се определят критериите за допустимост, които трябва да бъдат изпълнени от заявителя, както и критериите за отстраняване. 5. В поканата за вноски се определя най-малко характерът на разходите, които могат да бъдат възстановени чрез вноската. Член 204д Процедура за отпускане 1. Заявленията за вноски се представят в писмена форма, включително, по целесъобразност, в защитен електронен формат. 2. Вноските не могат да бъдат отпускани на заявители, които по време на процедурата за отпускане на вноски се намират в някое от положенията, посочени в член 106, параграф 1, член 107 и член 109, параграф 1, буква а), както и на тези, които са регистрирани в централната база данни за отстраняванията по член 108. 3. Заявителите трябва да удостоверят, че не се намират в някое от положенията, посочени в параграф 2. 4. Вноските се отпускат чрез споразумение или решение за вноска съгласно посоченото в поканата за вноски. 5. Разпоредителят с бюджетни кредити може да бъде подпомаган от комитет при оценяването и вземането на решението за отпускане. Разпоредителят с бюджетни кредити определя правилата за състава, назначаването и функционирането на този комитет, както и правилата за предотвратяване на конфликти на интереси. Член 204е Процедура за оценяване 1. Заявленията се подбират въз основа на критериите за отпускане, определени в Регламент (ЕС) № [….], измежду заявленията, които отговарят на критериите за допустимост и за отстраняване. 2. Критериите за допустимост определят условията, при които заявител може да получи вноска съгласно правилата, определени в Регламент (ЕС) № [….]. 3. В решението на отговорния разпоредител с бюджетни кредити относно заявленията се посочват най-малко: а) предметът и общата сума на вноската; б) имената на избраните заявители и одобрените суми; в) имената на отхвърлените заявители и основанията за тяхното отхвърляне. 4. Отговорният разпоредител с бюджетни кредити информира писмено заявителите за решенията по техните заявления. Ако искането за вноска се отхвърли или поисканите суми не се отпуснат частично или изцяло, разпоредителят с бюджетни кредити посочва основанията за отхвърлянето на заявлението или за неотпускането на поисканите суми, по-специално по отношение на критериите за допустимост и за отпускане, посочени в параграфи 1 и 2. Член 204ж Форма на вноските 1. Вноските могат да бъдат отпускани под формата на: а) възстановяване на процент от действително извършените разходи; б) възстановяване въз основа на единичните разходи; в) еднократни суми; г) финансиране с единна ставка; д) комбинация от формите, посочени в букви а)—г). 2. Могат да бъдат възстановявани само разходите, които отговарят на установените в поканите за вноски критерии и които не са направени преди датата на подаване на заявлението. Член 204з Правила относно вноските 1. Еднократните суми обхващат като цяло някои разходи, необходими за извършване на специфична дейност на европейската политическа партия. Еднократните суми се използват само в комбинация с други форми на вноски. 2. Единичните разходи обхващат всички или някои специфични категории възстановими разходи, които са ясно определени предварително чрез прилагане на сума за единица. 3. Финансирането с единна ставка обхваща специфични категории възстановими разходи, които са ясно определени предварително чрез прилагане на процент. 4. Когато се използват еднократни суми, финансиране с единна ставка и единични разходи, те се определят в поканата за вноски. Споразумението или решението за вноска включва разпоредби, които позволяват да се провери дали са спазени условията за отпускане на еднократни суми, финансиране с единна ставка или единични разходи. Член 204и Предварително финансиране Вноските се плащат под формата на едно предварително финансиране в размер на 100 % от сумата, освен ако в надлежно обосновани случаи разпоредителят с бюджетни кредити реши друго. Член 204й Гаранции Ако счете за уместно и пропорционално, отговорният разпоредител с бюджетни кредити може, индивидуално за всеки отделен случай и при извършен анализ на риска, да изиска от европейската политическа партия да предостави предварително гаранция с цел да се ограничат финансовите рискове, свързани с плащането на предварителното финансиране, само когато, с оглед на неговата оценка на риска, политическата партия е в непосредствен риск да се намери в някое от положенията, посочени в член 106, параграф 1, букви а) и г), или когато Европейският парламент официално е започнал административна процедура, която може да доведе до изключване и/или отмяна на вноската за партията. Разпоредбите на член 134 относно гаранцията за предварителното финансиране за безвъзмездните средства се прилагат mutatis mutandis за гаранциите, които могат да бъдат поискани в случаите по предходната алинея за плащанията по предварителното финансиране за европейските политически партии. Член 204к Използване на вноските 1. Вноските се разходват в съответствие с член 204б. 2. Всяка част от вноската, която не е използвана в рамките на финансовата година, за която се отнася тази вноска, се разходва за всички възстановими разходи, направени до 31 декември на година n+2. Оставащата част от вноската, която не е усвоена в рамките на срока n+2, се възстановява в съответствие с глава 5 на първа част. 3. Европейските политически партии спазват максималния процент на съфинансиране, определен в Регламент xx/xxxx. Оставащите суми от вноските за предходните две години не могат да се използват за финансиране на частта, която европейските политически партии трябва да осигурят от собствените си ресурси. 4. Европейските политически партии първо използват средствата, които не са били използвани в рамките на финансовата година, за която се отнася вноската, преди да използват вноските, отпуснати след тази година. 5. Лихвите, натрупани от плащанията по предварително финансиране, се считат за част от вноската на Съюза. Член 204л Доклад относно използването на вноските В съответствие с условията и сроковете, предвидени в поканата за вноски, Европейската политическа партия представя за одобрение на разпоредителя с бюджетни кредити окончателен доклад относно използването на вноската и своите отчети. Разпоредителят с бюджетни кредити изготвя своя годишен отчет за дейността по член 66, параграф 9 въз основа на окончателния доклад и отчетите, посочени в първата алинея. Той може да използва други оправдателни документи за целите на своя доклад. Член 204м Плащане на остатъка 1. Сумата на вноската не става окончателна, докато разпоредителят с бюджетни кредити не приеме окончателния доклад и отчетите, посочени в член 204л. Приемането на доклада и отчетите не засяга последващите проверки от Европейския парламент. 2. Всяка неизразходвана сума по предварителното финансиране става окончателна едва когато бъде използвана от европейската политическа партия за плащане на възстановими разходи, които отговарят на критериите, определени в поканата за вноски. 3. Когато европейската политическа партия не изпълнява задълженията си, свързани с използването на вноска, вноските се спират, намаляват или прекратяват, след като на европейската политическа партия се даде възможност да представи своите забележки. 4. Преди да извърши плащането на остатъка, разпоредителят с бюджетни кредити проверява дали европейската политическа партия все още е регистрирана в регистъра, посочен в член 6 от Регламент (ЕС) № [….], и дали не е била предмет на някоя от санкциите, предвидени в член 22 от посочения регламент, между датата на нейното заявление и края на финансовата година, за която се отнася вноската. 5. Когато европейската политическа партия вече не е регистрирана в регистъра, посочен в член 6 от Регламент (ЕС) № [….], или е била предмет на някоя от санкциите, предвидени в член 22 от посочения регламент, отговорният разпоредител с бюджетни кредити може да спре, намали или прекрати вноската и да събере недължимо платените суми по споразумението или решението за вноската, пропорционално на сериозността на грешките, нередностите, измамите или други нарушения на задълженията, свързани с използването на вноската, след като на политическата партия се даде възможност да представи своите забележки. Член 204н Контрол и санкции 1. Във всяко споразумение или решение за вноска се предвижда изрично Европейският парламент, Европейската служба за борба с измамите и Сметната палата да упражняват своите правомощия за контрол, по документи и на място, спрямо всички европейски политически партии, изпълнители и подизпълнители, които са получили средства от Съюза. 2. Разпоредителят с бюджетни кредити може да налага на заявителите ефективни, пропорционални и възпиращи административни и финансови санкции в съответствие с член 109 от настоящия регламент и без да се засяга член 22, параграф 7 от Регламент (ЕС) № [….]. 3. Санкциите, посочени в параграф 2, могат да бъдат налагани и на европейските политически партии, които в момента на представяне на заявлението за вноска или след като са получили вноската, са подали декларации с невярно съдържание при предоставянето на информацията, изисквана от разпоредителя с бюджетни кредити, или не са предоставили тази информация. Член 204о Съхраняване на документацията 1. Европейските политически партии запазват документацията, оправдателните документи и други записи, които се отнасят до вноската, в продължение на пет години след представянето на окончателния доклад и на отчетите, посочени в член 204л. 2. Документацията, свързана с одити, обжалвания, съдебни спорове или уреждане на вземания, произтичащи от използването на вноската, се запазват до приключването на тези одити, обжалвания, съдебни спорове или уреждане на вземания. ___________________ (*) ОВ […] “ (2) В член 121, параграф 2 се добавя следната буква й): „й) вноските за европейските политически партии, посочени в дял VIII на втора част.“ (3) Член 125, параграф 3, втора алинея и член 125, параграф 6 се заличават. Член 2 Настоящият регламент влиза в сила на двадесетия ден след деня на публикуването му в Официален вестник на Европейския съюз. Настоящият регламент е задължителен в своята цялост и се прилага пряко във всички държави членки. Съставено в Брюксел на […] година. За Европейския парламент За Съвета Председател Председател [1] Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (ОВ L 298, 26.10.2012 г., стр. 1). [2] COM(2012) 499 окончателен от 12.9.2012 г. [3] Регламент (ЕО) № 2004/2003 на Европейския парламент и на Съвета от 4 ноември 2003 г. относно статута и финансирането на политическите партии на европейско равнище (ОВ L 297, 15.11.2003 г., стр. 1). [4] Доклад от 15 март 2011 г. за прилагането на Регламент (ЕО) № 2004/2003 относно статута и финансирането на политическите партии на европейско равнище (2010/2201 (INI). [5] Регламент (EО, Евратом) № 1605/2002 от 25 юни 2002 г. (OВ L 248, 16.9.2002 г., стр. 1.). [6] Работен документ на Комисията COM(2012) 500 окончателен от 19.9.2012 г., предшестващ предложението за изменение на Финансовия регламент чрез въвеждане на нов дял относно финансирането на европейските политически партии. [7] ОВ […], […] г., стр. […]. [8] OВ L 297, 15.11.2003 г., стр. 1. [9] 2010/2201(INI). [10] ОВ L […], […] г., стр. […]. [11] ОВ L 298, 26.10.2012 г., стр. 1.